Ρόντρικ Μπλάκνεϊ

Ο Ρόντρικ Μπέρτραντ Μπλάκνεϊ (Χάρτσβιλ, 6 Αυγούστου 1976) είναι Αμερικανός -με βουλγαρική υπηκοότητα- πρώην διεθνής καλαθοσφαιριστής. Έχει ύψος 1,86 μ. και αγωνιζόταν στη θέση του πλέι μέικερ. Αγωνίστηκε σε πέντε συλλόγους του Πρωταθλήματος Ελλάδας, έχοντας πρωταγωνιστικό ρόλο.

 Ο Ρόντρικ Μπλάκνεϊ τελείωσε το λύκειο της γενέτειράς του, της Χάρτσβιλ και στη συνέχεια το 1994, σε ηλικία 18 ετών εισήχθη στο Πανεπιστήμιο Σάουθ Καρολίνα Στέιτ, με τη μπασκετική ομάδα του οποίου, τους Σάουθ Καρολίνα Στέιτ Μπουλντόγκς αγωνίστηκε για πρώτη φορά στο Κολλεγιακό πρωτάθλημα. Το 1998 αποφοίτησε από το κολλέγιο και συμμετείχε στα Ντραφτ του ΝΒΑ του ίδιου έτους, χωρίς ωστόσο να καταφέρει να διακριθεί με αποτέλεσμα να μην καταφέρει να υπογράψει επαγγελματικό συμβόλαιο συνεργασίας με κάποια εκ των ομάδων του ΝΒΑ. Μετά τη συμμετοχή του στα Ντραφτ, ο Μπλάκνεϊ υπέγραψε συμβόλαιο με τους Ντακότα Ουίζαρντς, στους οποίους παρέμεινε για λίγο, ενώ στη συνέχεια μεταπήδησε στους Σίου Φολς Σκάϊφορς. Στις αρχές του 1999 άφησε την Αμερική και ταξίδεψε στη Δομινικανή Δημοκρατία για λογαριασμό της CDP Κλουμπ, στην οποία παρέμεινε μέχρι το τέλος της αγωνιστικής περιόδου 1998-99 και κατάφερε να κατακτήσει το πρωτάθλημα της χώρας για το 1999. Μετά το πέρασμά του από τη CDP Kλουμπ, ο Μπλάκνεϊ επέστρεψε στην Αμερική και μετεγγράφη στη Σινσινάτι Σταφ, στην οποία παρέμεινε για κάτι λιγότερο από δύο χρόνια. Στις αρχές του 2001 άφησε την ομάδα του Σινσινάτι και επέστρεψε για δεύτερη φορά στην καριέρα του στη Δομινικανή Δημοκρατία, αυτή τη φορά για λογαριασμό των Λος Πράντος, με τους οποίους κατάφερε να κατακτήσει το εγχώριο πρωτάθλημα του 2001. Το 2001 ταξίδεψε για πρώτη φορά στην καριέρα του στην Ευρώπη και συγκεκριμένα στην Ελλάδα για λογαριασμό του Ηρακλή Θεσσαλονίκης, στον οποίο παρέμεινε για ένα χρόνο, ενώ την αμέσως επόμενη περίοδο αγωνίστηκε με την ΑΕΚ Αθηνών. Το 2003 μετεγγράφη στο Μαρούσι, στο οποίο παρέμεινε για τρία χρόνια, χωρίς ωστόσο να καταφέρει να κατακτήσει κάποιο τίτλο. Το 2006 μετεγγράφη στη ρωσική Ντιναμό Μόσχας, στην οποία παρέμεινε για ένα χρόνο, καθώς το 2007 επέστρεψε ξανά στην Ελλάδα για λογαριασμό του Ολυμπιακού Πειραιώς. Στην ομάδα του Πειραιά αγωνίστηκε για ένα χρόνο χωρίς να καταφέρει να κατακτήσει κάποιο τίτλο, ωστόσο κατάφερε να φτάσει μέχρι την προημιτελική φάση της Ευρωλίγκας του 2008. Την περίοδο 2008-09 αγωνίστηκε με την τουρκική Τουρκ Τέλεκομ, ενώ ένα χρόνο μετά επέστρεψε για τρίτη φορά στην Ελλάδα, αυτήν τη φορά για λογαριασμό του Πανελληνίου.Το Νοέμβριο του 2010 υπέγραψε δίμηνο συμβόλαιο με την Ουνικάχα Μάλαγα, το οποίο επέκτεινε αργότερα μέχρι το τέλος της σεζόν. Με την Μάλαγα είχε κατά μέσο όρο 7,3 πόντους, 3,5 ασίστ και 1,3 ριμπάουντ ανά αγώνα. Τον Οκτώβριο του 2011, ο Μπλάκνεϊ υπέγραψε συμβόλαιο συνεργασίας με τη ρωσική Λοκομοτίβ Κουμπάν, ενώ τελευταίος σταθμός στην καριέρα του ήταν η ισπανική Καχασόλ Σεβίλλης, με την οποία αγωνίστηκε τη σεζόν 2012-2013. Παρά το γεγονός ότι γεννήθηκε στην Αμερική, ο Μπλάκνεϊ απέκτησε την Βουλγαρική υπηκοότητα πραγματοποιώντας μάλιστα και συμμετοχές με την Εθνική ομάδα μπάσκετ της Βουλγαρίας. Έχει συμμετάσχει στο Ευρωμπάσκετ του 2005 που διεξήχθη στη Σερβία. 2x Πρωταθλήματα Δομινικανής Δημοκρατίας: (1999, 2001) 2x Καλύτερη πεντάδα στο Ελληνικό Πρωτάθλημα: (2004, 2006) Πρώτος σκόρερ στον τελικό Κυπέλλου Ελλάδας: (2006) Ελληνικό All-Star Game: (2004) Ο Μπλάκνει τους Λος Πράντος Το προφίλ του Μπλάκνει στο acb.com Το προφίλ του Μπλάκνει στο eurobasket.com Roderic Blakney, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).